壽史刑使
作者：趙汝騰
朝代：宋

paragraphs: 羨公博學今揚雄，未許蜀珍專瑞蜀。
喜公奉使今鮮于，又見福星來照福。
我初敬公因讜疏，萬言批鱗折五鹿。
我轉敬公緣清操，高吟放鶴孤山麓。
今茲仗斧更仁厚，庭草不鋤生意足。
憂時兩鬢白髮增，愛賢一念緇衣篤。
衰予歸卧西河上，都騎時來尋澗谷。
清言竟日無盡藏，想見胸中幾天祿。
若人盍置論思地，垂弧定有鋒車趣。
去年五言稱公壽，今年笑指湖山綠。